המשרד לפיתוח הפריפריה, הנגב והגליל, הרשות לפיתוח הנגב ואיגוד הכדורסל הישראלי קיימו ביום שישי האחרון את אירוע סיכום השנה של פרויקט 'נגב סל' במסגרת משחקה של נבחרת ישראל בכדורסל נגד נבחרת אוקראינה, בהשתתפות למעלה מ- 2,500 תלמידי "נגב-סל". אריאל משעל, מנכ"ל המשרד לפיתוח הפריפריה, הנגב והגליל: "לפני שנה היה לנו חלום והיום אנחנו מגשימים אותו".
ביום שישי התקיים לראשונה משחק של נבחרת ישראל בכדורסל, נגד נבחרת אוקראינה במסגרת ההכנה למוקדמות נביע העולם בכדורסל. המשחק התקיים בבאר שבע לבקשת פרויקט "נגב סל", פרויקט לקידום מצוינות בכדורסל שמובילים המשרד לפיתוח הפריפריה, הנגב והגליל, הרשות לפיתוח הנגב ואיגוד הכדורסל הישראלי.
משעל פתח את האירוע וציין: ״לפני שנה היה לנו, במשרד לפיתוח הפריפריה הנגב והגליל ולאיגוד הכדורסל הישראלי חלום משותף לפתח את הכדורסל בנגב. היום, שנה אחרי, אנחנו מגשימים את החלום ואני גאה שמשחק של הנבחרת מתקיים כאן לראשונה בבאר שבע בהשתתפות כ-2,500 בני נוער המשתתפים בפרויקט "נגב סל" שהחל לפני כשנה ומטרתו לקדם מנהיגות ומצוינות בקרב בני נוער במסגרת הפעילות לצמצום הפערים בין המרכז לפריפריה. הפרויקט המקסים הזה מקנה לילדים הנפלאים שגרים בנגב מסגרת חינוכית בלתי פורמלית בשעות אחר הצהריים ולאחר שנה של פעילות כמות המשתתפים זינקה והרחבנו אותו לישובים ואזורים נוספים, ביניהם תל שבע, רמת נגב, רהט, חורה וערד, תוך ניצול מתקני הספורט שנבנו בהם בעבר ועמדו ללא שימוש. אנחנו ממשיכים להקים בתי ספר לכדורסל בכל רחבי הנגב המאפשרים נגישות לספורט למגוון האוכלוסיות ומכשירים מאמנים במטרה לעודד שוויון הזדמנויות ולעודד מצוינות בקרב בני הנוער״.